
РЕПУБЛИКА БЪЛГАРИЯ
Министър на  културата

З А П О В Е Д
№  РД 09………………./……………….2021 г.

На основание чл. 13д, ал. 2, т. 2 от Закона за професионалното образование и обучение, при спазване изискванията на чл. 66, ал. 1 и 2 от Административнопроцесуалния кодекс и във връзка с осигуряването на обучението по учебен предмет
У Т В Ъ Р Ж Д А В А М

Учебна програма за специфична професионална подготовка по учебния предмет „Учебна практика по ансамблово свирене“ за специалност код: 2120118 „Акордеон“, от професията: код 212010 „Музикант-инструменталист” от професионално направление: код 212 „Музикални и сценични изкуства” за придобиване на трета степен на професионална квалификация, съгласно приложението.

Учебната програма влиза в сила от учебната 2021/2022 година.







Приложение



МИНИСТЕРСТВО НА КУЛТУРАТА
УЧЕБНА ПРОГРАМА
за специфична професионална подготовка по учебен предмет
„Учебна практика по ансамблово свирене“
За VIII, IX, X, XI и XII клас



Утвърдена със Заповед № …………/……………..




ПРОФЕСИОНАЛНО НАПРАВЛЕНИЕ: КОД 212 „Музикални и сценични изкуства“
ПРОФЕСИЯ: КОД 212010 „Музикант – инструменталист“
СПЕЦИАЛНОСТ: КОД 2120118 „Акордеон“









София, 2021 година
I. Общо представяне на програмата
Учебната програма е предназначена за професионална подготовка на ученици от VIII, IX, X, XI и XII клас по учебен предмет „Учебна практика по ансамблово свирене“ за специалност акордеон. В програмата е включен материал, с овладяването на който се цели учениците да придобият основни инструментално-изпълнителски умения и навици за ансамблово свирене на музикални произведения от различни стилове и жанрове.
Главни задачи, към които е насочена програмата са:
- Изучаване на музикални произведения от различни стилове на музиката;
- Формиране на усет за метроритмическо единство;
- Усвояване на артикулационните и метроритмични елементи на ансамбловата техника;
- Създаване на изпълнителски умения и навици за ансамблово свирене;
- Изграждане на навици за самоподготовка;
- Развитие на музикалната памет;
- Формиране и развитие на способността да се чува и разбира партитурата на ансамбъла;
- Формиране на стабилност в представянето, възпитание на отговорност за представянето;
- Формиране на умение за съвместно, образно въплъщение на творбата.
- Формиране на критично отношение към собственото изпълнение и към изпълнението на другите изпълнители от формацията;
- Формиране на професионални умения за сценично представяне и тяхното практическо приложение.

II. Разпределение на учебното време
VIII клас – 36 седмици x 2 часа = 72 часа
[bookmark: _Hlk80819065]IX клас   – 36 седмици x 2 часа = 72 часа
X клас     –  36 седмици x 1 часа = 36 часа  
XI клас   – 36 седмици x 1 часа = 36 часа
XII клас – 29 седмици x 1 часа = 29 часа

III. Кратки методически изисквания
Програмата дава основни насоки за правилното изграждане на младите акордеонисти.
Посочената за всеки клас художествена литература дава възможност на педагога да подхожда творчески в работата си и да подбира материала съобразно индивидуални качества и възрастови особености на изпълнителите в ансамбъла.
Ансамбловото свирене изисква някои особени качества у акордеонистите. В акордеонния ансамбъл комуникацията е възможна само при наличието на яснота у неговите членове за разностранните връзки между отделните партии и умението им да подчинят своето изпълнение на общата цел. 
Техниката на камерния изпълнител трябва да включва технически чисто ансамблово изпълнение, синхронно звучене на всички партии,  баланс на звука на всички партии, еднаквост на щрихите, единство на фразировката.
Особено внимание трябва да се обърне върху развиване на ансамбловото чувство у учениците: упражнение за развиване на хармоничен слух, едновременно прилагане на различни методи за заучаване, както с ноти, така и слухово-подражателно.
Правилно подбрания художествен материал е от решаващо значение за развитието на младите акордеонисти. Той трябва да съответства на техническото ниво на учениците. Като развива у ученика активност и самостоятелност, преподавателят трябва да се стреми да постигне укрепване на навиците им за самоподготовка. Със своят специфичен звук, акордеонът може да се съчетава с всички струнни, медни, дървени и др. инструменти. Часовете по „ансамблово свирене“ трябва да се водят от преподавателя по специален предмет.

Начин на оценяване:
Оценките се формират от учителя по ансамблово свирене.

IV. Учебно съдържание и разпределение на материала
VIII клас
1. Основни насоки за работа и очаквани резултати за учебната година:
Ансамбловото свирене е част от цялостната подготовка на акордеониста. Техниката на ансамбловия изпълнител следва да се разбира като комплексно явление, в което основно значение придобива най-важният съставен елемент на ансамбловата техника – синхронността.
С цел усвояване на основите на ансамбловата техника, още в най-ранен етап на обучение трябва да започне процеса на формиране на метроритмически и темпови навици за свирене. Интензивно да се използва инструктивен материал: гами, технически упражнения, изпълнение на технически формули в унисон, до възникване на определен автоматизъм на моторо-двигателно ниво.  
Най-важните задачите, стоящи пред членовете на ансамбъла са постигане на синхрон в ансамбловата артикулация, създаване на единно темпово пространство и формиране на усещане за метроритмическо единство. Голямо внимание на този етап трябва да се отделя върху трите фази на звукоизвличане: скорост на натиск на пръста върху клавиша/копчето, продължителност на звука чрез задържането на клавиша и скорост на вдигане на пръста от клавиша. Такава детайлност в процеса на формирането на звукообразуването и артикулацията създава база за развитие на най-важните елементи на ансамбловата техника на моторно-двигателно ниво. За целта могат да се използват упражнения от Ш. Ханон, които да се свирят в двуглас: терца по-високо. В този случай задачата е да се синхронизира натиска на клавишите, да се осигури едновременно издържане на звука и смяната му с  еднакво артикулиране в динамика mf с добра мехова компресия и темпо Andante.
2. Минимум материал за годината:
Три пиеси
3. Методически пособия
К. Дженкинс ар. Rico Reinwarth – „Паладио“
Евгени Дербенко – „Акордеонист свири джаз“
Матиас Зайбер, ар. Рудолф Вюртнер – „Ирландска сюита“
Януш Войтарович – „Карнавално шествие“
Лучано Фанчели – „Кубински акварели“
Герхард Винклаер, ар. Рико Рейнварт – „Неаполитанска серенада“
Петко Стайнов – „Ръченица“
Музика оркестър Хоро - „Дунавско хоро“
Иван Милев – „Копаница“ из 12 фолклорни пиеси

4. Изисквания за текущо изпитване за оценяване на изходното ниво на учениците
 Изпълнение на минимум три пиеси.
IX клас
1. Основни насоки за работа и очаквани резултати за учебната година:
В процеса на работа могат да се използват фрагменти, пасажи от ансамбловия репертоар, които да се изработват в три основни щрихи: staccato, non legato и legato, като всеки един от щрихите бъде изпълнен в следите динамики: p, mf и ff. Целта е да се контролира щриха и изравни артикулацията в различните динамични нива. Изпълнението на задачата с една и съща сила е съзнателно търсена, за да може вниманието на инструменталиста да бъде концентрирано изключително върху моторно-двигателните усещания (скоростта на натиск, задържане и пускане на клавиша) и постигане на максимално ефективни резултати в началния етап на усвояване на артикулационните и метроритмични елементи на ансамбловата техника. Разнообразните артикулационни средства допринасят за по-лесното и правилно заучаване на дадено произведение. 
2. Минимум материал за годината:
Три пиеси
3. Методически пособия
Едвард Григ, ар. Рони Фугман – Танц на Анитра 3 ч. из Сюита „Пер Гинт“ №1
Астор Пиацола, транскрипция Евгения Марини  – „Ескуало“
Януш Войтарович, ар. Павел Баранек – „Сърцето“
Астор Пиацола – „Затвори очи и слушай“
Чък Рио ар. Владимир Поползин – „Текила“
Алек Темпълтън – Прелюд и фуга „Бах слиза в града“
Силке Краус – „Блус за Рафаел“
Тодор Геров – „Весело пътешествие“
Музика оркестър Родолюбие - „Михалска копаница“

4. Изисквания за текущо изпитване за оценяване на изходното ниво на учениците
 Изпълнение на минимум две пиеси.

X клас
1. Основни насоки за работа и очаквани резултати за учебната година:
Ансамбловият изпълнител трябва постоянно да възприема и анализира звуковите процеси, произтичащи у неговите партньори по ансамбъл със своите, с цел възможната им корекция в условията на концертно изпълнение. Разпределянето на вниманието в структурата на ансамбловата техника е нейната най-важна част.
Звуковата многопластовост на ансамбловата техника обуславя развитието на особен вид слух – ансамблов слух, който се отличава от изпълнителския слух с приоритет на темброво-динамическото и голямата обективнист на метроритмическото начало. Именно тези навици се считат за определящи в ансамбловото изпълнение.
На психологическо ниво на ансамбловата техника съществуват междуличностни отношения, на основата на които се създава психологическия климат в колектива, който се явява залог както за дълготрайността на ансамбъла, така и за неговите творчески успехи.

2. Минимум материал за годината:
Три пиеси
3. Методически пособия
Едвард Григ, ар. Рони Фугман – Сутрешно настроение 1 ч. из Сюита „Пер Гинт“ №1
Евгени Дербенко - Колаж върху теми от операта „Кармен“ Ж. Бизе
Богдан Преч – „Токата“
Горка Ермоса – „Анантанго“
Астор Пиацола – „Фраканапа“
Ришар Галиано ар. Пол Де Бра – „Танго за Клод“
Георги Андреев – „Танц със сопи“
Тодор Геров – „Традиционално“

4. Изисквания за текущо изпитване за оценяване на изходното ниво на учениците
Изсвирване на минимум три пиеси.

XI клас
1. Основни насоки за работа и очаквани резултати за учебната година:
Преподавателят подбира необходим материал за работа, който трябва да бъде разнообразен, да включва пиеси от различни жанрове. С това се цели да мотивира учениците и да повиши техния интерес към изучаваният предмет, както и да повиши музикалната им култура. Желателно е материалът да бъде по-труден от изучавания в предходната година. Задачите на преподавателя в часовете по „ансамблово свирене“ е да развива и доразвива инструменталните качества на учениците, както и да създават и разширяват усета за колективно музициране.
2. Минимум материал за годината:
Три пиеси
3. Методически пособия
А. Вивалди – Концерт фа минор „Зима“ оп.8, №4
А. Пиацола – „Либертанго“, „Адиос Нониньо“
Горка Ермоса – „Четири танца от Иберия“
Франк Анжелис – „Париж-Москава“
Морис Аладжем, ар. Г. Влъчков-В. Карпаров - „Ганкино хоро“
Иван Милев – „Бучемиш“ из 12 фолклорни пиеси

4. Изисквания за текущо изпитване за оценяване на изходното ниво на учениците
Изпълнение на минимум три пиеси.

XII клас
1. Основни насоки за работа и очаквани резултати за учебната година:
Подбраният материал трябва да бъде от най-висока трудност, в сравнение с всички предишни години. Материалът се разучава по ноти, но може да се използва и наличен запис на даденото произведение, което има положителен ефект при работата с ансамбли.
2. Минимум материал за годината:
Три пиеси
3. Методически пособия
Едвард Григ, ар. Рони Фугман – В пещерата на горския цар 4 ч. из Сюита „Пер Гинт“ №1
Павел Баранек, Motion Trio – „Либертин“
Астор Пиацола – „Буенос Айрес, Пролет“
Астор Пиацола – „Обливион“
Тодор Геров – сюита „Коледа“
Красимир Кондов – „Копаница“
Иван Милев – „На трапеза и Право хоро“ из 12 фолклорни пиеси

4. Изисквания за текущо изпитване за оценяване на изходното ниво на учениците
Изпълнение на минимум три пиеси.
V. Очаквани резултати от обучението
В края на обучението учениците трябва да притежават:
- Практически умения за ансамблови изпълнения;
- Умения за самостоятелно усвояване на концертен ансамблов репертоар;
- Умения за самостоятелна подготовка за концертно изпълнение на ансамблови произведения в различни стилове и жанрове;
- Умения и навици за работа с оркестър или формация;
- Познания върху основните методики за обучение и ръководене на инструментална формация;
- Умения за работа в екип;
 Учениците трябва да могат заедно с членовете от ансамбъла да определят:
- правилното темпо на композицията;
- основните фактурни особености, които създават „образа“ на произведението, неговият характер;
- техническите трудности на композицията и да намерят начин за решаването им;

проф. Велислав Минеков

Министър на културата


